המחלה החדשה של משרד הביטחון: שפעת החזירים - כללי - הארץ
המחלה החדשה של משרד הביטחון: שפעת החזירים
גיוס צה"ל לטיפול בשפעת החזירים הוא עוד סימפטום למעגל הקסמים הישראלי, המעניק לביטחון קדימות - גם כשהמשבר אזרחי למהדרין
אפריל. נשיא דמוקרטי חדש, צעיר ומלהיב, ששם קץ לשמונה שנות ממשל רפובליקאי. משבר שתחילתו במדינה שכנה באמריקה הלטינית. עוד רמז: חזירים. ברק אובמה? כן, אבל רק בעקבות ג'ון קנדי, עם קובה של 1961 בתפקיד מקסיקו ועם פלישת הנפל למפרץ החזירים. השבוע מצא עצמו אובמה בתפקיד נכבד עוד יותר, מקבילו של בנימין נתניהו, כי שניהם נאלצו להתמודד עם ביקורת על שנתפסו ללא שר בריאות (אבל רק לנתניהו יש סגן, יעקב ליצמן).
את אלפי הקילומטרים של הגבול בין ארצות הברית למקסיקו אין יכולת מעשית לחסום, ולא כל מי שמגיע מדרום לצפון עובר באופן מסודר ומפוקח בנמלי תעופה. לכאורה, זה מרשם לבהלה המונית: אוי ואבוי, גונבי הגבול ידביקו את כולנו. אבל בארצות הברית הגדולה, איש אינו מעלה בדעתו להטיל על הפנטגון את הטיפול בשפעת החזירים. נותנים לחיילים את אשר לחיילים ולרופאים את אשר לרופאים. משרד הבריאות מחליט איזה חלק ממלאי התרופות נגד נגיפים להוציא ולנפק לאזורים נגועים. משרד ההגנה עוסק רק בהגנת הכוח הצבאי, אם ייפגע מהמגיפה. רשות ברשות אינה נוגעת.
לא בישראל. כאן הכל ביטחון. כל אירוע - פיגוע. מתנקשים בעבריין ונהרגים אזרחים? פיגוע פלילי. מישהו מתעטש? פיגוע רפואי, והנימוס מחייב לומר לא "לבריאות", אלא "לביטחון", כי זה פח"ע, פעילות חיידקית עוינת.
אחרי 61 שנות עצמאות, בניגוד חורק למקהלת השבחים העצמיים, התברר ששניים וחצי מקרים של חום גבוה, עייפות וכאבים בפרקים מחזירים את ישראל לנקודת המוצא, שישה עשורים לאחור, כשהצבא הפעיל בתי חולים, מכבסות ומאפיות.
המשרד המתוקצב ביותר
ביום ראשון התכנסו המומחים ממשרדי הממשלה וממערכת הביטחון לדיון בהול אצל עוזר שר הביטחון להתגוננות ולאמצעים מיוחדים, תת-אלוף במילואים זאב שניר. למחרת כבר הודיע משרד הביטחון שסגן השר מתן וילנאי, הממונה על היערכות העורף לשעת חירום, ביקר במכון הביולוגי בנס ציונה. מה עניין כל הדרגים הביטחוניים הללו לתברואת הציבור, ואחת היא אם מדובר בחזרת השיפועים או בשפעת החזירים? מה מזעיקים, במקרה של פציעה או מחלה חמורה, אמבולנס או טנק? ואם יהיה מחסור בלחם, צה"ל יאפה?
שניר אינו אשם בכך. גם לא וילנאי ואלוף פיקוד העורף וראש רשות החירום הלאומית (רח"ל), האמורה לתאם בין הזרועות האחרות מתוך מושבה במשרד הביטחון. המדינה הגיעה למסקנה עגומה: השלטון האזרחי אינו מתפקד. לא משרד ראש הממשלה, לא משרד הפנים, לא משרד הבריאות, לא המשרד לביטחון פנים. רק הצבא. ניסו לאזרח. לא הצליחו. נותרו עם ברירה אכזרית: ביטחון - או כישלון.
אחד הלקחים ממחדלי הטיפול בחומרים מסוכנים, מחיפה ועד שדרות, הוא שאחריות נגזרת מהשורש "אחר", מהגלגול אל הזולת. הדיבורים הרמים על אחריות של גופים ממשלתיים שונים, ובראשם המשרד להגנת הסביבה, מייצרים רק ועוד ועדות מסורבלות והתמקחויות על מימון; אם רוצים ביצוע, פונים למשרד המתוקצב והמיומן מכולם, משרד הביטחון. והרי לאזרח שנפגע כימית לא ממש אכפת אם נפגע מטיל כימי או מהחומרים שהיו במכל שלתוכו התרסק טיל רגיל.
סדר אזרחי
לפני שלוש שנים, ערב המלחמה בלבנון, עסק אלוף פיקוד העורף אז, יצחק גרשון, בתרגול שני מצבי חירום. טבעי שאחד מהם היה המתאר שאכן התממש במהרה, לירי טילים ורקטות על העורף האזרחי. לא טבעי שהשני היה "נחשול בריא", תיק הטיפול במגיפות. זהו התיק שנסקר השבוע אצל שניר. פקודות הקבע בו מעבירות לצה"ל את הטיפול במגיפה כשארגון הבריאות העולמי עולה בסולם לשלב 4 - גילוי מקרים של "הדבקה מאדם לאדם של זן נגיף העלול לגרום התפרצות בהיקף קהילתי".
אחריות הצבא נמשכת אז שמונה שבועות. זו קביעה שרירותית, לצורכי תכנון, ואפשר גם לשנותה. יומיים לאחר אותו דיון ראשוני אצל שניר, כשבז'נווה הוכרז שלב 4, הוחלט בישראל להמתין לשלב 5, העוסק בהתפשטות ההדבקה מאדם לאדם לשתי מדינות לפחות, באותו אזור.
להתעקשות המשונה של ישראל לגייס לצה"ל את הטיפול במגיפות אפשר לספק שני הסברים, ללא אישור רשמי. הראשון הוא טרור, כגורם אפשרי. כל עוד לא נשלל טרור ביולוגי, מטפלים בתוצאה הבריאותית כאילו הסיבה לה היא ביטחונית. בשבוע שעבר נערך "גל אפל", תרגיל ישראלי-אמריקאי משותף שדן בתרחיש דומה, טרור רדיולוגי - התפשטות חומר רדיואקטיווי, "פצצה מלוכלכת", שהפעילו מחבלים באזור חיפה ובה בעת גם בלונג איילנד, ניו יורק. בתרגיל, שבצד האמריקאי ניצחו עליו גופים אזרחיים מהמשרד לביטחון העורף, נמצא שמעטים למדי צפויים להיפגע אנושות, עד מוות, כי לרוב די בשטיפת הגוף ובסילוק הבגדים. אלא שאלפים ואולי רבבות יינזקו מחרדה ומבהלה.
ההסבר השני, הקשור בנפגעי ההלם והחרדה, הוא סדר ציבורי. כשמגיפות מתחילות להתפשט, ממהרים להבחין בין "בידוד" של המעטים שכבר נפגעו, לבין "סגר" על הרבים שעדיין לא. בבהלה ההמונית יהיה על הצבא - לא יהיה די במשטרה - לכפות סגר על משבצות גדלות והולכות של אזורים עירוניים, כדי שהמבקשים להימלט מתוכם לא ידביקו את מי שמחוץ להם.
שפעת החזירים היא רק להקת החימום, החזירה הגנרלית, של מגיפות-העל ובראשן האבעבועות השחורות, בהופעה מחודשת לאחר היעדרות ארוכה. תרגיל ישראלי-גרמני ללחימה באבעבועות השחורות, שתוכנן לימים הקרובים, נדחה למועד קרוב אחר. בגרמניה רוצים ללמוד בעניין זה מצה"ל.
במקום להתפעל מיוקרתו של הצבא, בארץ ובחו"ל, מוטב שיימצא בישראל הכוח לנתק את מעגל הקסמים, המעניק למערכת הביטחון קדימה בתנאים כספיים ואנושיים, המושכים אליה כוחות הנרתעים מפעילות במשרדים האחרים, מה שנותן לצה"ל ולשלוחותיו יתרון מתמיד על האזרחים. אבעבועות שחורות מחייבות חלוקים לבנים ולא מדי חאקי.
מסיכות נגד השפעת במקסיקו סיטי, השבוע. בישראל, אחריות הצבא אמורה להימשך שמונה שבועות